钦定古今图书集成/明伦汇编/氏族典/第108卷 > 《廖用贤尚友录》 > 雷膺
## 钦定古今图书集成/明伦汇编/氏族典/第108卷 > 《廖用贤尚友录》 > 雷膺

按《元史雷膺传》：“膺字彦正，浑源人。父渊，金监察御史。
膺生七岁而孤，金末，母侯氏挈膺北归浑源。膺笃志
于学，事母以孝闻。太宗时，丞相史天泽镇真定，辟为
万户府掌书记。世祖即位，授膺大名路宣抚司员外
郎。中统二年，为翰林修撰，同知制诰，兼国史院编修
官。五年，调陕西、西蜀、四川按察使参议。至元二年，改”
陕西五路转运司谘议。四年，用兵于蜀，佩金符，参议
左壁总帅府事。师还，升承务郎、同知恩州事。宪府表
荐其能，遂入拜监察御史。十一年，加奉议大夫，佥河
东山西道提刑按察司事，以称职闻。十四年，进朝列
大夫、山南湖北道提刑按察副使，转淮西江北道提
刑按察副使。二十年，迁行台侍御史，分司湖广、江西。
二十二年，母忧去官。明年，起复，授中议大夫、江南浙
西道提刑按察使，致仕，归老于山阳。二十九年，征拜
集贤学士。成宗即位，朝会上都，进秩二品。大德元年，
卒于京师。赠通奉大夫，追封冯翊郡公，谥文穆。子肇，
顺德路总管府判官。孙豫，南阳府穰县尹。